Erklæring fra Rådet og repræsentanterne for medlemsstaternes regeringer, forsamlet i Rådet

af 28. juni 2001

om bekæmpelse af racisme og fremmedhad på Internettet gennem intensivering af arbejdet med de unge

(2001/C 196/01)

Den Europæiske Union bygger på principperne om frihed, demokrati og respekt for menneskerettighederne og de grundlæggende frihedsrettigheder samt retsstatsprincippet. Mangfoldighed og tolerance er demokratiske værdier, der samstemmende anerkendes og respekteres i alle medlemsstaterne.

Antidemokratiske kræfter udnytter Internettet til at formidle og udbrede deres budskaber om racisme, fremmedhad og andre udtryk for intolerance og benytter sig af, at unge i Europa er hyppige Internetbrugere. De unges initiativ, foretagsomhed, kreativitet og sociale solidaritet bør udnyttes til at modvirke disse antidemokratiske holdninger på Internettet, og hvor de ellers forekommer.

Europa bør bekæmpe alle former for racisme, fremmedhad og lignende udtryk for intolerance på lokalt, nationalt, europæisk og verdensplan.

På baggrund heraf erklærer

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET, FØLGENDE:

- de UDTRYKKER TILFREDSHED med Europa-Kommissionens meddelelse med titlen "Et sikrere informationssamfund: Højnelse af sikkerheden i informationsinfrastruturerne og bekæmpelse af computerrelateret kriminalitet" og glæder sig især over Europa-Kommissionens initiativ med hensyn til at undersøge, hvordan der kan gribes ind mod racisme og fremmedhad på Internettet;

- de UNDERSTREGER betydningen af skoler, andre relevante institutioner og ungdomsorganisationer og deres ansvar for at tilskynde de unge til direkte deltagelse i udviklingen af de demokratiske værdier og for at skabe muligheder for at fremme demokrati, menneskerettigheder og tolerance;

- de UNDERSTREGER de unges behov for at blive fortrolige med gældende ret vedrørende offentliggørelse og udbredelse af racistisk og fremmedhadsk materiale på Internettet samt med vigtigheden af kritisk omgang med materiale på Internettet og understreger, at skoler og andre relevante institutioner og organisationer spiller en vigtig rolle i arbejdet med at skabe denne forståelse;

- de UNDERSTREGER behovet for at inddrage og uddanne dem, der arbejder med de unge, så de kan blive bevidste om og lære at forstå problemer vedrørende intolerance og således øge deres evne til at anvende demokratiske værdier i deres arbejde med de unge;

- de UNDERSTREGER, at en udveksling af erfaringer og oplysninger mellem medlemsstaterne er vigtig og nødvendig og kan sikres ved at fremme udviklingen af de bestående programmer, net og institutioner såsom Det Europæiske Overvågningscenter for Racisme og Fremmedhad, inddrage nationale og lokale myndigheder og fagfolk for at udvikle den bedste praksis på dette område og EF-handlingsplanen til fremme af en mere sikker anvendelse af Internettet;

- de UNDERSTREGER, at der bør gøres en indsats for at udnytte de unges initiative og kreativitet med henblik på at afvise og modarbejde racisme, fremmedhad og lignende udtryk for intolerance på Internettet;

- de UNDERSTREGER behovet for at tilskynde Internetudbydere, der er baseret i EU, til at give offentligheden mulighed for at indberette racistisk og fremmedhadsk materiale, som de finder på Internettet;

- de UNDERSTREGER behovet for at fremme et samarbejde mellem Internetudbydere - dvs. udbydere og værter - og politi og retsmyndigheder i medlemsstaterne om at bekæmpe racistisk og fremmedhadsk materiale på Internettet.